《鸠逐妇二首 其二》
元代·胡奎

屋头桑子红纂纂，一双饮啄桑阴煖。绣颈斑斑相颉颃，此时不道恩情短。

春云淡荡生朝阴，尔雄聒聒啼高林。岂意相呼即相逐，可怜同宿不同心。

嗟尔孤雌向何处，裴回□忍他枝去。早识长情不见疑，托巢栖傍朝阳树。

桑叶阴阴日当午，桑下声声鸠逐妇。喜即相呼怒即离，轻薄恩情付晴雨。

恨尔不见双鸳鸯，一双头白在回塘。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。